Só lyk dagvaarding teen voormalige Eskom-hoësDie dagvaarding van 73 bladsye lank wat Eskom en die Spesiale Ondersoekeenheid (SOE) Maandag by die hooggeregshof in Pretoria ingedien het, werp heelwat meer lig op hoe verskeie voormalige senior amptenare by Eskom – asook die omstrede Gupta-broers – glo geheul het om die sukkelende kragvoorsiener tot voordeel van die Guptas te plunder. Die respondente, naamlik Brian Molefe, Anoj Singh, Matshela Moses Koko, Suzanne Margaret Daniels, Mosebenzi Zwane, Ben Ngubane, Chwayita Mabude, Mark Vivian Pamensky, Rajesh “Tony” Gupta, Atul Gupta, Ajay Gupta en Salim Aziz Essa, het glo tussen 2012 en 2018 saamgesweer om die Guptas en die maatskappye onder hulle beheer – asook hulself – te verryk. Eskom en die Spesiale Ondersoekeenheid (SOE) probeer die enorme bedrae geld wat die kragvoorsiener glo weens die amptenare se optrede kwyt is, by hulle terugeis en is al geruime tyd besig met ondersoeke na onder meer die kontrakte wat die skuldbelaaide Eskom aangegaan het. Die gesamentlike bedrag waarvoor die beskuldigdes luidens die klagstaat verantwoordelik gehou word, beloop nagenoeg R3,8 miljard. Die dagvaarding stippel verskeie van die onderduimshede waarby die beskuldigdes glo betrokke was in meer besonderhede uit. Dit sluit in die betalings wat Eskom aan Trillian gemaak het, die ooreenkoms met Tegeta, die geld wat na die Estina-suiwelprojek gekanaliseer is, kontrakbreuk, fidusiêre pligsversuim en verliese wat gely is omdat voldoende steenkool nie verskaf kon word nie. Die respondente het tien dae ná die indiening van die klagstaat om kennis te gee oor of hulle die aanklagte teen hulle gaan teenstaan. Die parlement het vroeër die besluit om die voormalige hoofde, die Guptas én hulle meelopers te dagvaar, verwelkom. Khaya Magaxa, voorsitter van die portefeuljekomitee oor openbare ondernemings het die afgelope week gesê die saak gaan verseker dat diegene wat by die Eskom-korrupsie betrokke was, daarvoor aanspreeklik gehou word. Die beskuldigdes